مؤيد عبد الستار
2018 / 9 / 14
مشهد تمثيلي ساخر 14
* المايسوكه مرضعه ، سوك العصا ما ينفعه .
- يبين جاسمية صايرة حكيمة !! جا ليش شاده راسج وركض للمظاهرات من الصبح ، صايرتلي عنتر بن شداد .
* كل هذا الفساد اللي صار من جوه راسكم ، و الناس تلوبح على شربة ماي ، وماتريدني اركض للمظاهرات !
- ليش شصار ، قابل اهل البصرة لازم يشربون ماي اربعه وعشرين ساعة ، شو ازمة المياه بكل العالم ، حتى بمصر ام الدنيا ازمة ماي ، خو مو بس بالبصرة ...قابل احنا احسن من ام كلثوم لو من السيسي .
* بمصر بالسودان .. آنه ياهو مالتي .. آنه اشوف بعيني الناس بالبصرة كاتلها العطش ، والتسمم طايح بيهم كبار وصغار ، المستشفيات مليانه .. شنو ماكو ذمه .. ماكو ضمير ... شلون نسكت ..!!
- جا ما طول هيجي .. ما طلعتي مظاهرات يومن بوش سمم العالم بالنابالم وضرب البصرة باليورانيوم ! هم كولي ما ادري ..!
* بوش طلابته جانت وي صديم .. اثنينهم بلوه بيهم ابتلينه .. مخلص السالفة .. لا تلف وتدور .. انت ويه اهل البصرة العطاشى لو ويه الحرامية ؟
- والله يا جاسمية آنه ما داشوف الخيط الاسود من الخيط الابيض ، وروح يدج السالفة لاكفه طين ، ما كو جاره .
* لا تسوي نفسك غشيم .. الخيط الابيض مبين .. هذوله اهلنه .. ما عدهم لا ماي ولا كهرباء .. وين يرحون .. مو حقهم يهجون بالشوارع يطالبون بحقهم .
- يعني هسه بس همه ضايع حقهم يا جاسمية .. احنا شمحصلين .. مو هم ضايع حقنا .. فوكاها نروح نتظاهر وي المكاريد ونخسر الاول والتالي !
* ابو جويسم .. احنه شعدنه حتى نخسر الاول والتالي .. آنه حتى بيت سكن ما محصله .. يوميه ابو الملك جاي يريد ايجار الغرفة ويزيّـد الايجار بكيفه .. عليمن خايفين !
* اي شجاج ما تصبرين .. مو مواعدنه مجلوب السلف ببيت ابو اربع دنك .. على كيفج ويانه .. خلي يصير بالحكومة وتدللي .
- شوف ابو جويسم .. آنه لا اريد من الحكومة صدقه ولا من مجلوب السلف رشوة .. آنه اطالب بحقي بيدي .. وباجر من الصبح طالعه للمظاهرة .. تريد تجي اهلا وسهلا .. ما تجي .. الله وياك . كلمن على خـرّ اذنه .


تعليقات
حول الموضوع


التعليقات المنشورة لا تعبر عن رأي المركز وإنما تعبر عن رأي أصحابها


1 - والتالي شلون تاليه
||العدد: 778722|
|....................||
2018 / 9 / 14 - 04:06


لم ينشر التعليق لمخالفته القواعد


هل ترغب بالتعليق على الموضوع ؟